บัตรเครดิตยุค 4G 5 ทีเด็ดใช้ให้ดีมีกำไร
หลายคนแนะนำว่าหากไม่อยากมีปัญหาในอนาคต ให้งดรูดบัตรเครดิต เพราะการใช้บัตรเครดิต หากไร้วินัยด้านการเงิน
27 ก.ย. 2559

โดย...สมแขก
หลายคนแนะนำว่าหากไม่อยากมีปัญหาในอนาคต ให้งดรูดบัตรเครดิต เพราะการใช้บัตรเครดิต หากไร้วินัยด้านการเงิน คุณอาจจะเพลิดเพลินและใช้สนุกกับการรูดปรื๊ดๆ แต่ทุกข์ถนัดเมื่อถึงเวลาที่ใบเรียกเก็บเงินส่งตามมาทวงถามถึงหน้าบ้าน แต่สำหรับคนที่รู้จักใช้และมีวิธีการจัดการกับระบบการใช้เงินพลาสติกที่ดี คงไม่ต้องกุมขมับกับปัญหาแบบนี้ และปัจจุบันยังมีกลเม็ดเคล็ดลับการใช้บัตรเครดิตให้สนุกแบบไม่ต้องมานั่งกลุ้มในภายหลังอีกมากมายหลากหลายวิธี
โดยสถาบันการเงินระดับโลกอย่าง ซิตี้ มีเคล็ดลับอันเป็นทีเด็ดของการใช้บัตรเครดิตที่นอกจากจะไม่เป็นหนี้แล้ว ถ้าใช้ให้ดียังมีกำไรคืนกลับมาให้อีกด้วย
1.ใช้ข้อดีของโลกออนไลน์ให้เป็นประโยชน์ ความว่องไวและก้าวไกลของโลกยุค 4G ทำให้ไลฟ์สไตล์ของคนรุ่นใหม่สะดวกและง่ายดายตามความเร็วของอินเทอร์เน็ต การมีบัตรเครดิตก็เช่นกัน สมัครง่ายแต่ทั้งนี้ต้องแน่ใจว่าการสมัครจะไม่ก่อหนี้เพิ่ม เมื่อมั่นใจแล้วต้องพิจารณาเงื่อนไขและการมองเครดิตเงินคืนตลอดจนสมนาคุณที่สมน้ำสมเนื้อ
2.ใช้ดีๆ ได้ฟรีค่าธรรมเนียมรายปี การใช้บัตรเครดิตมักมีค่าธรรมเนียมเรียกเก็บเมื่อใช้ครบปี แต่ปัจจุบันมีวิธีการของดเว้นค่าธรรมเนียมบัตรเครดิตอยู่มากมาย ดังนั้นจึงควรตรวจสอบและหาข้อมูลการบริการการใช้บัตรให้ดี ว่ามีวิธีใดบ้างที่จะช่วยให้เราไม่ต้องเสียเงินยิบย่อยรายปี จะได้ไม่ต้องมีรายจ่ายเพิ่มเติมมาทำให้เสียอารมณ์
3.ศึกษาเอกสิทธิ์ตามไลฟ์สไตล์ หากคุณเป็นนักเดินทาง บัตรเครดิตนอกจากจะทำให้การเดินทางของคุณราบรื่นยิ่งขึ้น สิทธิพิเศษต่างๆ ตามโปรโมชั่น บางครั้งแค่ซื้อตั๋วเครื่องบินผ่านบัตรเครดิต ก็ได้รับสิทธิคุ้มครองอุบัติเหตุระหว่างการเดินทาง หรือให้วงเงินชดเชยเมื่อเที่ยวบินหรือกระเป๋าเดินทางล่าช้าหรือสูญหาย เป็นต้น
4.ลดรายจ่ายประจำ ดีที่สุดคือการเลือกบัตรเครดิตที่มีเครดิตเงินคืน เพราะจะช่วยลดค่าใช้จ่ายประจำที่หลีกเลี่ยงไม่ได้ เช่น ค่าน้ำ ค่าไฟ อินเทอร์เน็ต ค่าน้ำมัน ค่าโดยสารรถไฟฟ้า ฯลฯ ช่วยประหยัดไปได้อีกหนึ่งทาง เช่น ถ้าเราต้องเติมค่าบัตรรถไฟฟ้าเดือนละ 1,500 บาท ถ้าจ่ายผ่านบัตรเครดิตที่ได้เงินคืน 5% ก็เท่ากับเราได้คืนเดือนละ 75 บาท หนึ่งปีได้คืน 900 บาท ไม่น้อยเลยทีเดียว
5.สวย-สุขภาพดี มีส่วนลด อย่างที่รู้กันว่า ค่าใช้จ่ายเรื่องการดูแลสุขภาพและความงามมักมีราคาค่อนข้างสูง นอกจากไม่ต้องพกเงินสดจำนวนมากมายติดกระเป๋าสตางค์แล้ว บัตรเครดิตยังสรรหาสารพันโปรโมชั่น เพื่อตอบรับไลฟ์สไตล์คนรุ่นใหม่ ให้ทั้งส่วนลดและเครดิตเงินคืน
ด้วยเทคนิคง่ายๆ 5 ข้อนี้ จะช่วยให้คนเมืองยุคใหม่ที่มีไลฟ์สไตล์ทันสมัย รู้จักใช้จ่ายแบบได้กำไร ทั้งหมดนี้ต้องมาพิจารณากันดูว่าบัตรเครดิตค่ายไหนให้กำไรคืนกลับมาสูงสุด ย่อมควรต้องเลือกใช้บัตรนั้น ถึงจะเรียกได้ว่ารู้จักใช้บัตรเครดิตอย่างชาญฉลาดที่สุด